**Zmluva o dielo**

uzavretá v zmysle § 536 a nasl. zák. č. 513/1991 Zb. Obchodného zákonníka v znení neskorších predpisov

(ďalej len „**Zmluva**“)

medzi zmluvným stranami

**1.** Názov: ŠportPark Kopčianska s.r.o.

Sídlo: Špitálska 27, 811 08 Bratislava

IČO: 50 875 183

Zapísaný: v obchodnom registri Okresného súdu Bratislava I., v oddiele Sro, vložke č. 119528/B

Zastúpený: Ing. Ľuboš Piroha - konateľ

zodpovedné osoby:

vo veciach zmluvných: Ing. Ľuboš Piroha - konateľ

vo veciach technických: Ing. Peter Zachariáš

e-mail: [peter.zacharias3@gmail.com](mailto:peter.zacharias3@gmail.com)

(ďalej ako „**Objednávateľ**“),

**a**

**2.** Meno/Obchodné meno: .....................................................................

Bydlisko/Sídlo: .....................................................................

IČO: .....................................................................

DIČ: .....................................................................

IČ DPH: .....................................................................

Bank. spojenie: .....................................................................

Číslo účtu (IBAN): .....................................................................

Zastúpený: .....................................................................

zodpovedné osoby:

vo veciach zmluvných: Meno Priezvisko

e-mail: ....................................., tel.: .....................................

vo veciach technických: Meno Priezvisko

e-mail: ....................................., tel.: .....................................

(ďalej ako „**Zhotoviteľ**“),

(Objednávateľ a Zhotoviteľ ďalej spoločne aj ako „**Zmluvné strany**“)

**I.**

**Úvodné ustanovenia**

* 1. Objednávateľ je spoločnosť s ručením obmedzeným, pričom má záujem o vykonanie diela bližšie špecifikovaného v čl. II. Zmluvy.
  2. Zhotoviteľ je podnikateľom v oblasti stavebníctva – uskutočňovania stavieb a ich zmien, vrátane zemných, výkopových a búracích (demolačných) prác a má záujem pre Objednávateľa uskutočniť dielo v rozsahu a za podmienok dohodnutých v tejto Zmluve.

* 1. Vzhľadom na vyššie uvedené ustanovenia sa Zmluvné strany dohodli na uzavretí tejto Zmluvy o dielo za nasledovných zmluvných podmienok.

**II.**

**Predmet plnenia**

1. Predmetom tejto Zmluvy je vykonanie diela Zhotoviteľom pre Objednávateľa.
2. Zhotoviteľ sa na základe tejto Zmluvy zaväzuje vo svojom vlastnom mene, na vlastné náklady a vlastné nebezpečenstvo vykonať pre Objednávateľa dielo špecifikované v bode 2.4. tejto Zmluvy a Objednávateľ sa zaväzuje vykonané dielo prevziať a zaplatiť Zhotoviteľovi dohodnutú cenu diela špecifikovanú v čl. 4 tejto Zmluvy.
3. Predmetom tejto Zmluvy je tiež úprava práv a povinností Zmluvných strán súvisiacich s vykonávaním diela Zhotoviteľom, ako aj s jeho následným odovzdaním Objednávateľovi.
4. Záväzok Zhotoviteľa vykonať dielo spočíva v uskutočnení výstavby stavby „Areál voľného času Vojenský dvor“ v súlade so právoplatným stavebným povolením, to všetko v rozsahu Objednávateľom odsúhlasenej cenovej ponuky/rozpočtu Zhotoviteľa zo dňa dd.mm.rrrr a súvisiacej projektovej dokumentácie v zmysle bodu 2.5. Zmluvy (ďalej ako „**Dielo**“).
5. Bližšia špecifikácia Diela, najmä popis prác a iných činností Zhotoviteľa, výrobkov a iných výkonov Zhotoviteľa potrebných k vykonaniu Diela vyplýva z Objednávateľom odsúhlasenej cenovej ponuky/rozpočtu Zhotoviteľa zo dňa dd.mm.rrrr, ktorá/ý tvorí prílohu č. 1 tejto Zmluvy (ďalej ako „**Cenová ponuka/rozpočet**“). Cenová ponuka/Rozpočet obsahuje aj určenie jednotkových cien prác, materiálov a výkonov Zhotoviteľa, ktorý bol Zhotoviteľom zostavený v súlade s projektovou dokumentáciou pre stavebné povolenie a realizačnou dokumentáciou poskytnutou Objednávateľom (ďalej ako „**Projektová dokumentácia**“) pre dojednanie podmienok tejto Zmluvy. Projektová dokumentácia tvorí prílohu č. 2 Zmluvy. Cenová ponuka/Rozpočet je pre Zhotoviteľa záväzný, konečný a nemenný, ak táto Zmluva výslovne neustanovuje inak.
6. Zhotoviteľ sa bude riadiť východiskovými podkladmi Objednávateľa medzi ktoré patria:

* táto Zmluva,
* všetky príslušné stavebné povolenia (prípadne iné rozhodnutia), ktoré tvoria súčasť súťažných podkladov (ust. § 42 zákona č. 343/2015 Z . z. v platnom znení) a príslušné rozhodnutia a stanoviská orgánov verejnej moci poskytnuté Objednávateľom Zhotoviteľovi,
* Projektová dokumentácia overená v stavebnom konaní,
* Realizačný projekt
* platné právne predpisy, najmä zákon č. 50/1976 Zb. v platnom znení a zákon č. 201/2022 Z. z. v platnom znení, slovenské technické normy a smernice platné v Slovenskej republike,
* položkovitý rozpočet stavby – diela (výkaz-výmer), ktorý tvorí prílohu č. 3 tejto Zmluvy,

V prípade rozporov v dokumentoch medzi východiskovými podkladmi Objednávateľa majú pri plnení zmluvy prioritu doklady v nasledovnom poradí: táto Zmluva, Projektová dokumentácia, súťažné podklady.

1. Zhotoviteľ prehlasuje, že pred podpisom Zmluvy sa pri vynaložení odbornej starostlivosti oboznámil s Projektovou dokumentáciou a všetkými súťažnými podkladmi k verejnému obstarávaniu, ktoré mu boli poskytnuté Objednávateľom. poskytnuté a je si vedomý toho, že v priebehu realizácie Diela nemôže uplatňovať nároky na úpravu zmluvných podmienok z dôvodov, ktoré mohol pri vynaložení odbornej starostlivosti zistiť už pri oboznámení sa s týmito súťažnými podkladmi a s Projektovou dokumentáciou. Záväzok Zhotoviteľa je vybudovať Dielo kompletne vo všetkých remeslách, aj v prípade, že by Projektová dokumentácia čokoľvek opomenula. V prípade, že  Zhotoviteľ pri vynaložení odbornej starostlivosti zistí nedostatky v Projektovej dokumentácii, musí túto skutočnosť písomne uviesť najneskôr pri podpise Zmluvy, ak tak neučiní, predpokladá sa, že pri vynaložení odbornej starostlivosti zahrnul všetky potrebné náklady na zhotovenie a odovzdanie Diela do oceneného výkazu výmer, ktorý tvorí prílohu č.3 k tejto Zmluve. Zhotoviteľ potvrdzuje, že sa v plnom rozsahu oboznámil s rozsahom a povahou Diela, že sú mu známe technické a kvalitatívne podmienky k jeho realizácii, a že disponuje  takými kapacitami a odbornými znalosťami, ktoré sú k realizácii Diela potrebné, a že doklady a dokumenty ním poskytnuté k Dielu boli vyhotovené úplne a kompletne a Zhotoviteľ do nich zahrnul všetky práce a náklady, ktoré by mu mohli v súvislosti s realizáciou Diela vzniknúť.

**III.**

**Spôsob, miesto a čas vykonania diela**

1. Zhotoviteľ sa zaväzuje, že vykoná Dielo riadne a včas, na vlastné náklady a na vlastné nebezpečenstvo, v súlade s podmienkami tejto Zmluvy, požiadavkami na kvalitu Diela a jeho použitie na stanovený účel, ako aj v súlade s príslušnými všeobecne záväznými právnymi predpismi a technickými normami platnými v Slovenskej republike.
2. Zhotoviteľ sa zaväzuje použiť na vykonanie Diela veci (výrobky, materiál, zariadenia), ktoré budú spĺňať požiadavky na kvalitu Diela a kvalitu jeho vykonávania a budú v súlade s príslušnými všeobecne záväznými právnymi predpismi a technickými normami platnými v Slovenskej republike.
3. Zhotoviteľ je oprávnený vykonať Dielo prostredníctvom tretích osôb, pričom v takom prípade zodpovedá za Dielo rovnako, ako keby Dielo vykonal sám.
4. Práce a iné činnosti Zhotoviteľa budú vykonávané výlučne osobami, ktoré majú na vykonávanie jednotlivých činností súvisiacich s vykonávaním Diela potrebnú kvalifikáciu, odborné skúsenosti a odbornú spôsobilosť požadovanú platnými právnymi predpismi.
5. Objednávateľ sa zaväzuje odovzdať Zhotoviteľovi stavenisko pre vykonávanie prác na Diele (ďalej len „**Stavenisko**“) dňa ................................., čo sa považuje za začiatok vykonávania Diela. O odovzdaní a prevzatí Staveniska spíšu Zmluvné strany v dvoch vyhotoveniach písomný Protokol o odovzdaní a prevzatí Staveniska, ktorý podpíšu za Zmluvné strany osoby oprávnené rokovať vo veciach technických.
6. Objednávateľ sa zaväzuje, že poskytne Zhotoviteľovi na jeho výzvu v nevyhnutnom rozsahu súčinnosť potrebnú na riadne vykonanie Diela.
7. Miestom vykonania Diela je Kopčianska ulica v Bratislave parcely číslo: 5869/1,/2,/31,/32,/33,/34,

/35,/36,/37,/38,/39,/40,/41,/42,/43,/44,/45,/46,/47,/48,/49,/50, 5871. k.ú. Bratislava – Petržalka.

1. Termíny vykonania Diela sú zmluvnými stranami dojednané nasledovne:
2. prevzatie Staveniska: ….........................
3. začatie stavebných prác: ….........................
4. dokončenie stavebných prác: ….........................
5. odovzdanie Diela: ….........................
6. Objednávateľ je povinný Dielo prevziať aj pred dohodnutým termínom dokončenia, ak bude Dielo vykonané riadne, v dohodnutom rozsahu a kvalite a Zhotoviteľ požiada Objednávateľa o skoršie prevzatie Diela.
7. Zhotoviteľ bude bezodkladne informovať Objednávateľa o vzniku akejkoľvek skutočnosti, ktorá bráni alebo sťažuje vykonanie Diela, alebo ktorá má za následok omeškanie Zhotoviteľa s plnením dohodnutého termínu vykonania Diela (bod 3.8. Zmluvy), čím nie je akokoľvek dotknuté právo Objednávateľa na zmluvnú pokutu podľa bodu 8.1. Zmluvy.

**IV.**

**Cena diela a platobné podmienky**

1. Zmluvné strany sa dohodli, že celková cena Diela je XX XXX,XX  EUR bez DPH, t.j. XX XXX,XX EUR vrátane DPH v sadzbe 20 %a je určená podľa Cenovej ponuky/Rozpočtu, ktorá je prílohou č. 1 tejto Zmluvy (ďalej len „**Cena Diela**“).
2. Zmluvné strany sa dohodli, že dojednaná Cena Diela je pevnou zmluvnou cenou, platnou počas celej doby vykonania Diela. Cena Diela zahŕňa všetky náklady Zhotoviteľa na vykonanie Diela v dohodnutom rozsahu, vrátane všetkých nákladov súvisiacich s realizáciou všetkých činností Zhotoviteľa podľa tejto Zmluvy.
3. Cena Diela je určená na základe Rozpočtu, ktorý je ako príloha č. 2 neoddeliteľnou súčasťou tejto Zmluvy, a ktorý obsahuje aj určenie jednotkových cien prác, materiálov a výkonov Zhotoviteľa. Rozpočet v žiadnom prípade nezakladá akýkoľvek nárok Zhotoviteľa na akúkoľvek dodatočnú zmenu Ceny Diela.
4. Zhotoviteľ vyhlasuje, že si preveril správnosť Cenovej ponuky/Rozpočtu na základe predloženej Projektovej dokumentácie. Zistené prípadné kladné alebo mínusové odchýlky Cenovej ponuky/Rozpočtu od Projektovej dokumentácie budú riešené formou zmenového listu, odsúhlaseného oboma stranami. V prípade, že odchýlky vo výkaze výmer zistí Zhotoviteľ až po začatí vykonávania Diela, je Zhotoviteľ povinný okamžite na nich upozorniť Objednávateľa
5. Pokiaľ sa zmluvné strany písomne nedohodnú inak, na Cenu Diela nemá vplyv zmena vstupov na strane Zhotoviteľa, ani zmena technických noriem počas vykonávania Diela.
6. Zmluvné strany sa dohodli, že Cena Diela dohodnutá zmluvnými stranami vo výške podľa bodu 4.1. tejto Zmluvy môže byť znížená o Zhotoviteľom preukázateľne nevykonané práce a toto zníženie Ceny Diela bude zohľadnené vo faktúre Zhotoviteľa vystavenej v súlade s bodom 4.7. tejto Zmluvy.
7. Cena, resp. všetky jej časti, je splatná na základe faktúry Zhotoviteľa doručenej Objednávateľovi, ktorú je Zhotoviteľ oprávnený vystaviť až po riadnom dokončení Diela a jeho prevzatí v súlade s bodom 5.5. Zmluvy. Faktúra Zhotoviteľa musí obsahovať všetky náležitosti faktúry v zmysle zák. č. 222/2004 Z. z. v platnom znení. Nevyhnutnou prílohou faktúry je taktiež vecný súpis a ocenenie všetkých vykonaných prác, dodávok a výkonov Zhotoviteľa, potvrdený technickým zástupcom a stavebným dozorom Objednávateľa. Zhotoviteľ je povinný svoje práce a dodané materiály vyúčtovať overiteľným spôsobom, pričom faktúra musí byť zostavená prehľadne v súlade s Cenovou ponukou/Rozpočtom. V prípade, že faktúra alebo jej prílohy nebudú obsahovať uvedené náležitosti, alebo budú obsahovať nesprávne alebo neúplné údaje, je Objednávateľ oprávnený vrátiť faktúru Zhotoviteľovi a ten je povinný vystaviť novú faktúru a doručiť ju Objednávateľovi.
8. Splatnosť faktúry Zhotoviteľa je 30 dní odo dňa vystavenia. V prípade vrátenia faktúry sa plynutie lehoty splatnosti vrátenej faktúry prerušuje o čas od vrátanie do doručenia novej faktúry.
9. Objednávateľ je oprávnený zadržať Zhotoviteľovi 5 % z Ceny diela z poslednej faktúry, za účelom zabezpečenia prípadných vád a nedorobkov Diela, ktoré sa vyskytnú počas záručnej doby na Diele (ďalej len „**Zádržné I. a Zádržné II.**“). Objednávateľ uhradí Zhotoviteľovi 95 % z celkovej fakturovanej sumy a zvyšná časť – 5 % fakturovanej sumy predstavuje dohodnuté Zádržné I. a Zádržné II. Objednávateľ je povinný uhradiť Zhotoviteľovi Zádržné I. vo výške 2 % z ceny diela najneskôr do 30 (tridsiatich) dní po uplynutí odovzdania diela preberacím protokolom . Objednávateľ je povinný uhradiť Zhotoviteľovi Zádržné II. vo výške 3 % z ceny diela najneskôr do 30 (tridsiatich) dní po uplynutí celej záručnej doby Diela, ak sa ku dňu skončenia záručnej doby nebudú na Diele vyskytovať žiadne vady, ktoré Objednávateľ uplatnil najneskôr ku dňu skončenia záručnej doby.

**V.**

**Odovzdanie a prevzatie Diela**

1. Dielo sa na účely tejto Zmluvy považuje za riadne vykonané, ak je vykonané v rozsahu, spôsobom a podľa podmienok určených touto Zmluvou, Dielo je bez vád a nedorobkov a Objednávateľ Dielo protokolárne prevzal.
2. Zhotoviteľ splní zmluvný záväzok dokončiť Dielo protokolárnym prevzatím Diela bez akýchkoľvek vád a nedorobkov Objednávateľom, súčasne s preukázaním garantovaných parametrov Diela, predložením príslušných technických dokladov, záručných vyhlásení (listov), atestov, certifikátov zabudovaných materiálov, dokladov o vykonaní technických skúšok spolu s výsledkami skúšok a ďalších potrebných dokladov, najmä dokladov výslovne uvedených v tomto článku Zmluvy.
3. Zhotoviteľ písomne vyzve Objednávateľa na prevzatie Diela najneskôr do 5 (piatich) pracovných dní od dokončenia Diela a súčasne doručí Objednávateľovi všetky doklady a podklady potrebné k odovzdaniu a prevzatiu Diela. Objednávateľ je povinný Dielo prevziať najneskôr do 10 (desiatich) pracovných dní od výzvy Objednávateľa na prevzatie Diela.
4. K odovzdaniu Diela dôjde na mieste jeho vykonania u Objednávateľa v zmysle bodu 3.7 tejto Zmluvy.
5. Objednávateľ je povinný pri prevzatí Dielo prezrieť a skontrolovať správnu funkčnosť Diela. O odovzdaní a prevzatí Diela bude spísaný protokol, ktorý podpíšu obe zmluvné strany (ďalej len „**Preberací protokol**“). Preberací protokol vyhotovuje a spisuje Zhotoviteľ a tento bude obsahovať súpis prípadných zistených vád alebo iných nedostatkov/nedorobkov Diela, zoznam všetkých odovzdaných dokumentov a podkladov, ako aj prehlásenie Objednávateľa, že Dielo preberá.
6. Objednávateľ nie je povinný Dielo prevziať v prípade, ak má Dielo akékoľvek vady alebo nedorobky alebo Zhotoviteľ neodovzdá Objednávateľovi všetky doklady potrebné k odovzdaniu a prevzatiu Diela.
7. Pokiaľ bude Dielo pri odovzdávaní trpieť drobnými vadami a/alebo nedorobkami ktoré nebránia jeho riadnemu užívaniu, Objednávateľ môže rozhodnúť, že Dielo prevezme aj s takýmito vadami a/alebo nedorobkami. V takom prípade sa popis vád a/alebo nedorobkov s termínom ich odstránenia uvedie v Preberacom protokole a v takom prípade Objednávateľ v preberacom protokole určí primeranú lehotu na ich odstránenie.
8. Ak má Dielo akékoľvek vady alebo nedorobky alebo Zhotoviteľ neodovzdá Objednávateľovi všetky doklady potrebné k odovzdaniu a prevzatiu Diela, Objednávateľ určí Zhotoviteľovi primeranú lehotu na odstránenie týchto vád.
9. Ak Objednávateľ odmietne Dielo prevziať, je povinný spísať zápis o odmietnutí prevzatia Diela a uviesť v ňom dôvody, pre ktoré prevzatie Diela odmietol. Po odstránení nedostatkov, pre ktoré Objednávateľ odmietol Dielo prevziať, sa odovzdanie a prevzatie Diela zopakuje v potrebnom rozsahu v novom čo najskoršom termíne, o čom sa vyhotoví protokol podľa bodu 5.5. Zmluvy.
10. Zhotoviteľ najneskôr pri odovzdaní Diela odovzdá Objednávateľovi najmä nasledovné doklady: všetky protokoly, certifikáty a atesty použitých materiálov a doklady o výsledkoch meraní, skúšok a prehliadok.

**VI.**

**Zodpovednosť za vady diela**

1. Zhotoviteľ zodpovedá za to, že Dielo je vykonané v rozsahu a za podmienok podľa tejto Zmluvy vrátane príloh, najmä, že Dielo je vykonané podľa Projektovej dokumentácie, v súlade s príslušnými technickými normami a s podmienkami určenými právnymi predpismi, Dielo má dojednané alebo obvyklé vlastnosti, je vykonané v zodpovedajúcej kvalite a pri jeho vykonaní boli použité dohodnuté materiály, ako aj vhodné technologické a pracovné postupy. V opačnom prípade má Dielo vady, za ktoré Zhotoviteľ zodpovedá.
2. Zhotoviteľ zároveň zodpovedá za dohodnuté alebo obvyklé vlastnosti a kvalitu Diela počas plynutia záručnej doby (záruka). Zárukou Zhotoviteľ preberá záväzok, že Dielo bude počas záručnej doby spôsobilé na použitie na dohodnutý alebo obvyklý účel a zachová si dohodnuté alebo obvyklé vlastnosti a kvalitu. Počas záručnej doby Zhotoviteľ zodpovedá aj za akékoľvek skryté vady, ktoré sa na Diele vyskytnú.
3. Zhotoviteľ poskytuje Objednávateľovi na Dielo záruku (za akosť) v trvaní 36 mesiacov. Záruka začína plynúť dňom odovzdania Diela Objednávateľovi v súlade s touto Zmluvou, avšak nie skôr, ako Objednávateľ odstráni všetky prípadné vady Diela a nedorobky uvedené v Preberacom protokole.
4. Zmluvné strany sa dohodli, že počas záručnej doby má Objednávateľ právo požadovať bezplatné odstránenie vád Diela a ich prejavov, na ktoré sa vzťahuje záruka podľa tohto článku Zmluvy a Zhotoviteľ je povinný reklamované vady bezplatne odstrániť na vlastné náklady. V prípade, že Zhotoviteľ uzná oprávnenosť reklamácie, Zhotoviteľ sa zaväzuje začať s odstraňovaním reklamovaných vád bezodkladne, najneskôr však do 14 dní od ich uplatnenia Objednávateľom. Primeraný konečný termín odstránenia reklamovaných vád sa dohodne písomnou formou, pričom takto dohodnutý termín bude pre Zhotoviteľa záväzný. Spôsob odstránenia vád, najmä jeho technické riešenie, vždy podlieha schváleniu Objednávateľom.
5. Plynutie záručnej doby na dotknutú časť Diela sa preruší na dobu odo dňa písomného uplatnenia práva Objednávateľa na odstránenie vady – reklamácie, až do dňa úplného odstránenia reklamovanej vady a jej prejavov.
6. V prípade, že Zhotoviteľ neuzná oprávnenosť reklamácie, Zhotoviteľ predloží Objednávateľovi svoje písomné stanovisko k reklamovanej vade spolu s uvedením dôvodov, pre ktoré reklamáciu Diela odmietol a na svoje vlastné náklady bezodkladne zabezpečí posúdenie reklamovanej vady nezávislou odborne spôsobilou osobou. Termín ohliadky vady odborne spôsobilou osobou dohodne Zhotoviteľ s Objednávateľom, pričom Zhotoviteľ umožní Objednávateľovi byť prítomný pri tejto ohliadke od jej začiatku až do jej konca. Vyjadrenie odborne spôsobilej osoby k reklamovanej vade je Zhotoviteľ povinný predložiť Objednávateľovi. Ak odborne spôsobilá osoba vo svojom vyjadrení konštatuje, že reklamácia nie je oprávnená, je Objednávateľ povinný nahradiť Zhotoviteľovi účelne a nevyhnutne vynaložené náklady spojené s posúdením oprávnenosti reklamácie.
7. Ak Zhotoviteľ bezodkladne nezačne s odstraňovaním reklamovaných vád, za ktoré zodpovedá, alebo takéto vady neodstráni v dohodnutej dobe, je Objednávateľ oprávnený obstarať odstránenie reklamovaných vád treťou osobou na náklady Zhotoviteľa, pričom je oprávnený započítať si svoje pohľadávky voči pohľadávkam Zhotoviteľa (Zádržné II.), vrátane nesplatných pohľadávok.

**VII.**

**Bezpečnosť a ochrana zdravia pri práci a požiarna ochrana**

1. Zhotoviteľ sa zaväzuje pri vykonávaní Diela dodržiavať všetky bezpečnostné, hygienické, požiarne a ekologické normy a predpisy podľa príslušných ustanovení platných všeobecne záväzných právnych predpisov a zabezpečiť ich dodržiavanie na vlastné náklady, a to aj v prípade, ak by bezpečnostné, hygienické, požiarne a ekologické normy a predpisy bol povinný podľa príslušných všeobecne záväzných právnych predpisov dodržiavať Objednávateľ. Medzi bezpečnostné, hygienické, požiarne a ekologické normy a predpisy podľa predošlej vety patria najmä: (i) zákon č. 124/2006 Z. z. o bezpečnosti a ochrane zdravia pri práci v platnom znení (ii) vyhláška Ministerstva práce, sociálnych vecí a rodiny Slovenskej republiky č. 147/2013 Z. z. ktorou sa ustanovujú podrobnosti na zaistenie bezpečnosti a ochrany zdravia pri stavebných prácach a prácach s nimi súvisiacich a podrobnosti o odbornej spôsobilosti na výkon niektorých pracovných činností v platnom znení, prípadne predpisy, ktoré uvedené predpisy nahradia a/alebo doplnia.
2. Zhotoviteľ v plnom rozsahu zodpovedá za odbornú spôsobilosť, kvalifikáciu, zdravotnú spôsobilosť a inú odbornú spôsobilosť potrebnú pre výkon zmluvných činností v priestoroch Objednávateľa podľa tejto Zmluvy.
3. Zhotoviteľ sa zaväzuje preškoliť svojich zamestnancov, prípadne iné osoby, ktoré poverí vykonávaním prác na Diele z predpisov o bezpečnosti práce a ochrane zdravia pri práci, o ochrane pred požiarmi a v celom rozsahu zodpovedá za porušenie predpisov o bezpečnosti práce a ochrane zdravia pri práci, o ochrane pred požiarmi zo strany Zhotoviteľa alebo jeho zamestnancov, prípadne ním poverených osôb.

**VIII.**

**Sankcie, zmluvné pokuty**

1. Ak Zhotoviteľ neodovzdá Objednávateľovi Dielo bez vád a nedorobkov (s výnimkou drobných vád a nedorobkov), najneskôr do termínu stanoveného v bode 3.8. tejto Zmluvy, najneskôr však v lehote, ktorú si zmluvné strany dodatočne dohodli na odstránenie vád a nedorobkov, je povinný zaplatiť Objednávateľovi zmluvnú pokutu vo výške 0,05 % z dohodnutej ceny Diela za každý deň omeškania s plnením tejto povinnosti. Zhotoviteľ zmluvnú pokutu podľa predošlej vety považuje za primeranú.
2. Ak Zhotoviteľ neodstráni vady Diela alebo nedorobky v dohodnutých termínoch podľa Preberacieho protokolu (bod 5.5. Zmluvy), zaplatí Objednávateľovi zmluvnú pokutu vo výške 100,00 EUR za každý deň omeškania.
3. Ak Zhotoviteľ nezačne s odstraňovaním reklamovaných záručných vád, za ktoré zodpovedá, ani v primeranej lehote určenej výzvou Objednávateľa, zaplatí Objednávateľovi zmluvnú pokutu vo výške 50,00 EUR za každý deň omeškania až do doby začatia odstraňovania reklamovaných záručných vád, a to samostatne pre každú takúto vadu.
4. Dojednané zmluvné pokuty nemajú vplyv na nárok zmluvných strán domáhať sa popri zmluvnej pokute aj náhrady škody v plnom rozsahu, vrátane ušlého zisku.
5. V prípade akéhokoľvek porušenia povinností podľa bodu 7.1. Zhotoviteľom je Zhotoviteľ povinný uhradiť Objednávateľovi v plnom rozsahu akúkoľvek sankciu, ktorá bude Objednávateľovi uložená orgánmi verejnej moci v dôsledku porušenia týchto povinností. Zhotoviteľ má povinnosť podľa predošlej vety bez ohľadu na to, či s uloženou sankciou súhlasí alebo nie.

**IX.**

**Záverečné ustanovenia**

1. Vzťahy touto Zmluvou bližšie neupravené sa riadia príslušnými ustanoveniami Obchodného zákonníka a ostatnými všeobecne záväznými právnymi predpismi Slovenskej republiky.
2. Objednávateľ je oprávnený postúpiť akékoľvek práva alebo povinnosti z tejto Zmluvy na tretí subjekt, s čím Zhotoviteľ výslovne súhlasí.
3. Objednávateľ má právo odstúpiť od Zmluvy z dôvodov uvedených v zákone (najmä v Obchodnom zákonníku) alebo pre akékoľvek (aj nepodstatné) porušenie Zmluvy Zhotoviteľom, najmä však v prípade, ak Zhotoviteľ nezačne vykonávať Dielo v lehote podľa bodu 3.8. Zmluvy.
4. Ak je alebo sa stane niektoré ustanovenie tejto Zmluvy neplatné, neúčinné alebo nevykonateľné, nebude tým dotknutá platnosť, účinnosť alebo vykonateľnosť ostatných ustanovení tejto Zmluvy. Zmluvné strany sa v takom prípade zaväzujú bez zbytočného odkladu nahradiť dohodou ustanovenie neplatné, neúčinné alebo nevykonateľné novým ustanovením platným, účinným a vykonateľným, ktoré bude najviac zodpovedať hospodárskemu účelu pôvodného ustanovenia neplatného, neúčinného alebo nevykonateľného. Do toho času sa platí zodpovedajúca právna úprava Obchodného zákonníka a ostatných právnych predpisov Slovenskej republiky.
5. Neoddeliteľnou súčasťou tejto Zmluvy sú jej prílohy:

- Príloha č. 1 – Cenová ponuka/Rozpočet

- Príloha č. 2 – Projektová dokumentácia a Právoplatné stavebné povolenie

- Príloha č. 3 – výkaz výmer

1. Táto Zmluva predstavuje jediný a úplný dohovor Zmluvných strán ohľadne jej predmetu, pričom ako taká nahrádza všetky predchádzajúce ústne i písomné dohovory Zmluvných strán ohľadne všetkých otázok dotýkajúcich sa predmetu Zmluvy. Táto Zmluva je záväzná a účinná aj pre právnych nástupcov Zmluvných strán.
2. Táto Zmluva sa môže meniť alebo dopĺňať len na základe obojstrannej dohody Zmluvných strán, a to formou písomných, priebežne číslovaných dodatkov, podpísaných oboma Zmluvnými stranami.
3. Táto Zmluva je vyhotovená v dvoch vyhotoveniach, po jednom pre každú Zmluvnú stranu. Táto Zmluva sa stáva platnou a účinnou dňom je podpisu oboma zmluvnými stranami.
4. Zmluvné strany vyhlasujú, že ich zmluvná voľnosť nie je obmedzená a potvrdzujú spôsobilosť uzavrieť túto Zmluvu. Zmluvné strany vyhlasujú, že sa s obsahom zmluvy pred jej uzavretím riadne oboznámili, tomuto porozumeli, zmluva zodpovedá ich vôli, zmluvu uzatvárajú dobrovoľne, slobodne a vážne, s tým, že sú si plne vedomé následkov tohto právneho úkonu, zmluvu uzatvárajú nie v tiesni ani za nápadne nevýhodných podmienok, na dôkaz čoho k zmluve pripájajú svoje podpisy.

V Bratislave, \_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Za objednávateľa:**

**Ing. Ľuboš Piroha - konateľ**

V Bratislave, \_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**XXXXXXXXXXXXX s.r.o.**

Meno Priezvisko

konateľ